<classify> PAZIA la mashindano ya Kombe la Chalenji kwa nchi za Ukanda wa Afrika Mashariki na Kati ya wasichana chini ya umri wa miaka 17 inayochezwa Viwanja vya FUFA Technical Centre, Njeru, Jinja, Kampala inatarajiwa kufungwa leo ambapo michezo miwili itaamua bingwa.Mechi ambazo zitaamua bingwa wa mashindano hayo ambayo yanafanyika kwa mara ya kwanza ni ule utakaowakutanisha wenyeji Uganda wenye pointi 10 dhidi ya Kenya yenye pointi saba.Mechi nyingine ni ya Tanzania Bara ambayo ina pointi nane itacheza dhidi ya Djibouti ambayo haina pointi, Tanzania Bara ikishinda itafikisha pointi 11, hivyo matokeo kati ya mchezo wa Uganda na Kenya ndio yataamua bingwa.Endapo Uganda itashinda itafikisha pointi 13 ambazo haziwezi kufikiwa na timu nyingine kwani Tanzania Bara ikishinda itafikisha pointi 11 na Kenya akishinda atafikisha pointi 10 lakini endapo Uganda na Kenya zitatoka sare na Tanzania Bara akashinda bingwa ataamuliwa kwa mabao ya kufunga na kufungwa.Mchezo mwingine utazikutanisha Burundi yenye pointi nne dhidi ya Eritrea ambayo pia ina pointi nne hivyo kila mmoja atahitaji ushindi ili kuwa juu ya mwenzake. Akizungumza jana, Kocha wa Tanzania Bara, Bakari Shime alisema wamejipanga kuhakikisha wanapata ushindi ili waweze kutwaa ubingwa.Ni mchezo mzuri, hatuwezi kuwadharau Djibouti kwa sababu hawajashinda kuanzia mashindano lakini tutaingia uwanjani kwa nia ya kutafuta ushindi wa mabao mengi kwa namna tutakavyoweza, alisema Shime.Shime alisema wanahitaji kushinda kwa idadi kubwa ya mabao ili kuwaweka akiba ya mabao na kujiweka katika nafasi nzuri ya kuwa bingwa huku akiombea Uganda kufungwa na Kenya ili wawe bingwa  <topic>: michezo 